
                                                         PROCESVERBAL

Nga mbledhja e -III-të rregullt e Komitetit për Arsim, Kulturë, Rini dhe Sport, mbajtur më 14.10.2026, me fillim nga ora 10:30, në sallën e Kuvendit të Komunës. 

Mbledhjen e hapi kryesuesja e Komitetit, znj. Marqe Tanushi Selmanaj, e cila përshëndeti për pjesmarrje ne ketë takim znj.Kristina Lazri zyrtare për Trashegimi Kulturë Rini dhe Sport, dhe të gjithë anëtarët e Komitetit për Arsim, Kulturë, Rini dhe Sport. 
                                                        RENDI I DITËS
1. Arsyetimi i mungesave.
2. Shqyrtimi dhe miratimi i procesverbalit nga mbledhja e kaluar.
3. Përmirësimi i cilësisë se arsimit dhe mbështetja e nxënësve, me fokus të veçantë të fëmijët me nevoja të veçanta.
4. Mbështetja e kulturës dhe ruajtja e trashëgimisë kulturore, si dhe promovimi i vlerave kulturore të Komunës.
5. Rinia dhe sporti si mundësi për zhvillim dhe përfshirje sociale, duke krijuar më shumë mundësi për të rinjtë dhe mbështetur aktivitetet sportive.
6. Të ndryshme.


Marqe Selmanaj, kryesuese: Të nderuar anëtarë, Mirë se keni ardhur në mbledhjen e -III-të, të Komitetit për Arsim, Kulturë, Rini dhe Sport. 

znj, Marqe Selmanaj, kryesuese: E vuri në votim Rendin e Ditës.
Dhe me 5 vota PËR, asnjë kundër dhe asnjë abstenim U MIRATUA rendi i ditës.
Pika 1.Arsyetimi i mungesave.
Kryesuese Marqe Selmanaj, Të pika e 1 e rendit të ditës të Arsyetimi i mungesave, njoftoi të pranishmit se në këtë mbledhje nuk mungon asnjë anëtar.
Pika 2.Shqyrtimi dhe miratimi i procesverbalit nga mbledhja e kaluar.

Kryesuese Marqe Selmanaj, deklaroi se procesverbali dhe njoftimi për mbledhjen kanë ardhur me kohë dhe se procesverbali është hartuar në formën më të mirë të mundshme, duke pasqyruar diskutimet e zhvilluara në mbledhjen e kaluar. 
Anëtari, z. Naim Musliu, Po njoftimi dhe procesverbali me ka ardhur dhe është gjithçka ne rregull ashtu siç kemi diskutuar, ju faleminderit. 

znj, Marqe Selmanaj, kryesuese, E vuri në votim Procesverbalin e mbledhjes se kaluar.
Dhe me 5 vota PËR, asnjë kundër dhe asnjë abstenim U MIRATUA Procesverbali i mbledhjes se kaluar.

Pika 3. Përmirësimi i cilësisë se arsimit dhe mbështetja e nxënësve, me fokus të veçantë të fëmijët me nevoja të veçanta.
Kryesuese Marqe Selmanaj, Ju falënderoj të gjithë anëtarët e këtij Komiteti, sepse realisht të gjithë po tregojnë vullnet dhe përkushtim për t’i mbajtur këto takime. Edhe pse po diskutohet shumë nëse anëtarët e këtyre komiteteve paguhen apo jo, për mua, më e rëndësishmja është që ne, si Komitet, brenda mundësive dhe kompetencave që kemi, t’u shërbejmë qytetarëve për çështjet për të cilat jemi të thirrur.
Siç u diskutua edhe në takimin e radhës të këtij Komiteti, kjo çështje u trajtua edhe në seancën e rregullt të Kuvendit. Kjo tregon se ne po mundohemi, me mundësitë dhe kapacitetet që kemi, të japim kontributin tonë sa më të mirë. Gjithmonë do t’i shprehim vërejtjet, kritikat dhe sugjerimet tona, por pa u dhënë atyre asnjëherë kahje politike. Qëllimi ynë duhet të jetë gjithmonë interesi i qytetarëve dhe përmirësimi i gjendjes në komunën tonë.
Sa i përket nxënësve me nevoja të veçanta, kjo është një kategori veçanërisht e ndjeshme e shoqërisë sonë. Komuna e Klinës, me mundësitë që ka, po mundohet t’u dalë në ndihmë këtyre fëmijëve. Megjithatë, problemi qëndron të numri i kufizuar i pozitave për mësimdhënësit mbështetës që punojnë me fëmijët me nevoja të veçanta. Sipas informatave që kam, Komuna i ka për momentin ne listën e pagave vetëm pesë mësimdhënës ose mësues mbështetës për këta fëmijë. Gjithashtu, në faqen zyrtare të Komunës kam parë se ishte hapur edhe një konkurs për mësimdhënës për fëmijët me nevoja të veçanta.
Këta fëmijë përballen me vështirësi të shumta, duke filluar nga qasja fizike në shkollë dhe në klasë. Nevojat e tyre nuk kufizohen vetëm të fëmijët që lëvizin me karroca, por përfshijnë edhe fëmijë të tjerë që kanë vështirësi të ndryshme dhe kanë nevojë për mbështetje të veçantë. Prandaj, këta fëmijë duhet të kenë kushte të përshtatshme dhe trajtim të veçantë nga shkolla, Komuna dhe institucionet e shtetit. Kjo është një çështje shumë e ndjeshme dhe kërkon vëmendje, përkushtim dhe angazhim të vazhdueshëm nga të gjithë ne.
Në vazhdimësi kemi shprehur dëshirën që në çdo takim të Komitetit të jetë i pranishëm një përfaqësues nga Drejtoria e Arsimit ose vetë drejtori i kësaj drejtorie, sepse shumica e temave që trajtojmë lidhen drejtpërdrejt me arsimin. Prania e tyre do të ishte shumë e rëndësishme, pasi ata kanë më shumë informata për gjendjen në shkolla, për sfidat që paraqiten dhe për mundësitë konkrete të ndërhyrjes.
Dëshiroj ta përmend edhe një çështje tjetër që lidhet me sigurinë dhe ndriçimin. Gjatë një aktiviteti që kemi pasur në palestrën sportive “Adem Jashari”, nuk e kam ditur se jashtë palestrës nuk kishte ndriçim të mjaftueshëm. Mendoj se është shumë e rëndësishme që një palestër sportive të ketë ndriçim të përshtatshëm, madje në raste të caktuara kjo mund të jetë më e nevojshme sesa nje ndriçimi i një lagjeje, për shkak të aktiviteteve dhe numrit të madh të njerëzve që e frekuentojnë atë.
Në atë palestër punonte një mësimdhënëse, e cila kishte shumë nxënës. Në mungesë të ndriçimit të duhur, siguria e saj dhe e nxënësve mund të vihej vazhdimisht në rrezik. Kur flasim për sigurinë në ambiente të tilla, ndriçimi është një nga elementet kryesore parandaluese. Përveç kësaj, duhet të kemi parasysh edhe rreziqe të tjera të mundshme, siç janë qentë endacakë, të cilët mund të paraqesin rrezik për nxënësit, mësimdhënësit dhe qytetarët.
Prandaj, mendoj se këto çështje duhet të trajtohen me seriozitet nga institucionet përgjegjëse, në mënyrë që të krijohen kushte më të mira dhe më të sigurta për të gjithë. Si Komitet, duhet të vazhdojmë të japim kontributin tonë përmes vërejtjeve, kritikave dhe sugjerimeve konkrete, gjithmonë me qëllimin që gjendja të përmirësohet dhe qytetarët të përfitojnë sa më shumë nga puna jonë.
z. Naim Musliu, anëtarë, Përshëndetje, kryesuese dhe ju anëtarë të Komitetit!
Unë mendoj se do të ishte shumë e dobishme që në mbledhjet tona të jetë i pranishëm ndonjë zyrtar nga Drejtoria e Arsimit ose nga drejtoritë e tjera përkatëse, varësisht nga pikat e rendit të ditës. Për shembull, nëse kemi një pikë që lidhet me arsimin, të ftohet drejtori i Arsimit ose një përfaqësues i kësaj drejtorie; nëse kemi çështje që lidhen me kulturën, të jetë i pranishëm një përfaqësues nga Drejtoria e Kulturës, e kështu me radhë. Kjo do të na ndihmonte që të merrnim informata më të sakta dhe përgjigje konkrete për çështjet që i trajtojmë.
Dua ta theksoj se këtë qëndrim nuk po e shpreh në aspektin politik, por duke u bazuar në atë që mendoj se është në interes të qytetarëve. Sipas mendimit tim, Komuna e Klinës ka mundur të bëjë më shumë për arsimin, pasi ka pasur mundësi që të investojë më shumë në përmirësimin e kushteve në shkollat tona.
Për shembull, 500 mijë euro të ndara për sheshin, sipas mendimit tim, do të ishte me mire qe të investoheshin në përmirësimin e kushteve në shkollat e Komunës së Klinës. Me këto mjete do të mund të pajiseshin shkollat me kabinete, laboratorë, tabela të mençura dhe mjete të tjera të nevojshme për zhvillimin e procesit mësimor. Mendoj se një investim i tillë do të ndihmonte në zgjidhjen e shumë problemeve me të cilat përballen shkollat tona dhe do të ishte një përfitim i drejtpërdrejtë për nxënësit dhe mësimdhënësit.
Sa i përket fëmijëve me nevoja të veçanta, mendoj se kjo çështje kërkon edhe më shumë vëmendje. Nuk e di nëse këta fëmijë kanë plane individuale të veçanta të mësimit, nëse mësimdhënësit kanë mbështetje dhe udhëzime të posaçme për punën me ta, apo nëse procesi mësimor zhvillohet sipas të njëjtit planprogram si me nxënësit e tjerë, pa përshtatjet e nevojshme për nevojat e tyre.
Unë kam kontakte dhe bisedoj me mësimdhënës e drejtorë të shkollave të ndryshme në komunën tonë. Bazuar në këto biseda, kam kuptuar se numri i fëmijëve me nevoja të veçanta po rritet çdo vit, krahasuar me vitet e kaluara. Për këtë arsye, mendoj se institucionet duhet të jenë më të përgatitura për t’iu përgjigjur nevojave të tyre, si në aspektin e kuadrit profesional, ashtu edhe në aspektin e kushteve dhe mbështetjes brenda shkollave.
Në të kaluarën, këta nxënës kanë vijuar mësimin në klasa të veçanta, ndërsa tani janë integruar në klasa të ndryshme, së bashku me nxënësit e tjerë. Integrimi është një çështje që duhet të shoqërohet me mbështetjen e duhur profesionale, me plane mësimore të përshtatura sipas nevojave individuale dhe me mësimdhënës mbështetës, në mënyrë që secili fëmijë të ketë mundësi të barabarta për të mësuar dhe për t’u zhvilluar.
Prandaj, mendoj se Komuna e Klinës duhet t’i kushtojë kësaj kategorie shumë më tepër kujdes dhe vëmendje. Këta fëmijë kanë nevojë për përkrahje të vazhdueshme, kushte të përshtatshme dhe trajtim sipas nevojave të tyre individuale. Nuk mjafton vetëm integrimi i tyre në klasa të rregullta; duhet të sigurohemi që ata të kenë edhe mbështetjen e nevojshme për të përfituar realisht nga procesi mësimor.
Qëllimi ynë nuk duhet të jetë vetëm identifikimi i problemeve, por edhe kërkimi i zgjidhjeve konkrete. Prandaj, do të ishte mirë që për këto çështje të kemi informata të drejtpërdrejta nga Drejtoria e Arsimit, në mënyrë që si Komitet të mund të japim rekomandime sa më të dobishme dhe të kontribuojmë në përmirësimin e kushteve për të gjithë nxënësit, veçanërisht për fëmijët me nevoja të veçanta.
Kryesuese Marqe Selmanaj, Faleminderit, Naim!
Unë shpresoj se nuk është rritur domosdoshmërisht numri i fëmijëve me nevoja të veçanta, por shpresoj që është rritur ndërgjegjësimi i familjarëve dhe i shoqërisë për rëndësinë e dërgimit të këtyre fëmijëve në shkollë. Kjo është një dukuri shumë e mirë dhe për t’u përshëndetur, sepse çdo fëmijë ka të drejtë të shkollohet, të integrohet në shoqëri dhe të jetë i barabartë me fëmijët e tjerë.
Është për t’u lavdëruar fakti që prindërit po kërkojnë gjithnjë e më shumë që fëmijët e tyre të kenë mësimdhënës mbështetës, në mënyrë që të marrin përkrahjen e nevojshme gjatë procesit mësimor. Kjo tregon një ndërgjegjësim më të madh të familjeve, por edhe nevojën që institucionet të angazhohen më shumë për të siguruar numër të mjaftueshëm të mësimdhënësve mbështetës për këtë kategori të fëmijëve.
Unë e di se aktualisht nuk ka mjaftueshëm mësimdhënës mbështetës, por besoj dhe shpresoj që në të ardhmen të ketë më shumë kuadro të tilla. Kjo është e domosdoshme, sepse një mësimdhënësi mund t’i jetë shumë e vështirë të punojë me një fëmijë me nevoja të veçanta, e aq më shumë nëse duhet të përkujdeset për disa fëmijë me nevoja të veçanta njëkohësisht. Secili prej tyre mund të ketë nevoja të ndryshme dhe kërkon përkushtim e mbështetje sipas specifikave individuale.
Ajo që më intereson veçanërisht është nëse këta fëmijë kanë plane individuale të mësimit, të hartuara sipas nevojave dhe aftësive të tyre. Personalisht, mendoj se është shumë e rëndësishme që secili fëmijë që ka nevojë për një plan të tillë ta ketë atë, në mënyrë që procesi mësimor të përshtatet me nevojat e tij. Këtë e theksoj edhe për faktin se, para rreth dhjetë vjetësh, këta fëmijë kanë pasur plane individuale të mësimit.
Prandaj, do të ishte mirë që të merrnim një sqarim nga Drejtoria e Arsimit lidhur me këtë çështje: a hartohen edhe sot plane individuale për fëmijët me nevoja të veçanta, si zbatohen ato në praktikë dhe a kanë mësimdhënësit mbështetës kushtet e nevojshme për të punuar me secilin fëmijë sipas nevojave të tij?
Mendoj se kjo është një çështje shumë e rëndësishme, sepse nuk mjafton vetëm që këta fëmijë të jenë të përfshirë në shkolla dhe të integrohen në klasa me nxënësit e tjerë. Është e domosdoshme që atyre t’u sigurohet edhe mbështetja e duhur, në mënyrë që të kenë mundësi reale për të mësuar, për t’u zhvilluar dhe për të qenë të barabartë me bashkëmoshatarët e tyre.
z. Isa ibishi, anëtarë, Përshëndetje, kryesuese dhe ju anëtarë të Komitetit!
Ne, si Komitet, e kemi të nevojshme të jemi të informuar se sa fëmijë me nevoja të veçanta janë të regjistruar në shkollat e Komunës së Klinës. Unë, si anëtar i këtij Komiteti, jam i interesuar të di se si mund të ndihmojmë dhe të kontribuojmë për këtë kategori të veçantë të shoqërisë, ashtu siç janë fëmijët me nevoja të veçanta.
Mendoj se është e rëndësishme të kemi informata të sakta për numrin e këtyre fëmijëve, për kushtet në të cilat ata e vijojnë mësimin, si dhe për mbështetjen që u ofrohet nga shkollat dhe institucionet përkatëse. Vetëm në këtë mënyrë mund t’i identifikojmë nevojat dhe sfidat me të cilat përballen dhe të japim kontributin tonë përmes rekomandimeve dhe propozimeve konkrete.
Gjithashtu, mendoj se çdo zyrtar që paguhet nga shteti e ka për obligim ta kryejë punën e tij në mënyrën më të mirë të mundshme, me përgjegjësi dhe përkushtim, në shërbim të qytetarëve dhe në përputhje me detyrat dhe përgjegjësitë që ka. Në këtë rast, është veçanërisht e rëndësishme që institucionet përgjegjëse të angazhohen maksimalisht për t’ua siguruar fëmijëve me nevoja të veçanta kushtet dhe mbështetjen e nevojshme për arsimim dhe zhvillim të barabartë.
znj. Jehona Gashi, anëtarë, Përshëndetje, kryesuese dhe ju anëtarë të Komitetit!
U përmend se më herët familjarët kanë hezituar t’i dërgojnë fëmijët me nevoja të veçanta në shkollë. Edhe në rastet kur i kanë dërguar, nëse fëmijët kanë pasur ndonjë vështirësi që nuk ka qenë shumë e theksuar, prindërit shpesh nuk i kanë informuar as mësimdhënësit dhe as drejtorët e shkollave për gjendjen e fëmijëve të tyre.
Si pasojë, në disa raste, problemet ndërmjet nxënësve në klasa dhe në shkolla janë kuptuar vetëm më vonë, kur është vërejtur se njëri prej fëmijëve kishte nevoja të veçanta, për të cilat shkolla nuk kishte qenë e informuar më herët.
Mirëpo, tani është rritur ndërgjegjësimi i prindërve, edhe në zonat rurale, dhe ata kanë filluar të jenë më të hapur për t’i informuar shkollat kur fëmijët e tyre kanë ndonjë problem shëndetësor ose kanë nevojë për mbështetje të veçantë. Kjo është një gjë pozitive, sepse informimi me kohë i mësimdhënësve dhe i drejtorëve ndihmon që këtyre fëmijëve t’u ofrohet trajtimi dhe përkrahja e duhur.
Megjithatë, mendoj se është shumë e rëndësishme të dimë numrin e saktë të fëmijëve me nevoja të veçanta në të gjithë territorin e Komunës së Klinës. Kjo do të na ndihmonte të kuptonim më mirë gjendjen aktuale dhe të vlerësonim se çfarë mbështetjeje u nevojitet këtyre fëmijëve nga shkollat dhe institucionet përgjegjëse.
Kryesuese Marqe Selmanaj, Në kuadër të Komunës së Klinës janë pesë mësimdhënës për fëmijët me nevoja të veçanta, pasi për momentin aq pozita i janë lejuar Komunës përmes kodit buxhetor.
Gjithashtu, dua të theksoj, Jehona, se këta mësimdhënës paguhen nga Ministria e Arsimit, pra nga shteti, dhe prindërit nuk kanë nevojë t’i paguajnë ata nga mjetet e tyre.
Në Komunën e Klinës më herët e kemi pasur një klasë të veçantë për fëmijët me nevoja të veçanta. Mirëpo, ekspertët kanë vlerësuar se është më mirë që këta fëmijë të integrohen në klasa të ndryshme, së bashku me nxënësit e tjerë, sesa të qëndrojnë të gjithë në një klasë të veçantë. Kjo bëhet me qëllim që ata të mos ndihen të diskriminuar, por të kenë mundësi të marrin informata dhe njohuri të përgjithshme, njësoj si nxënësit e tjerë.
Natyrisht, këta fëmijë duhet ta kenë mbështetjen e nevojshme gjatë procesit mësimor, prandaj në klasat ku ata vijojnë mësimin duhet të jetë i pranishëm edhe mësimdhënësi përkatës për fëmijët me nevoja të veçanta, i njohur ndryshe edhe si asistent mbështetës.

Nëse nuk ka çështje të tjera për diskutim, atëherë kalojmë te pika tjetër e rendit të ditës. 

Pika 4. Mbështetja e kulturës dhe ruajtja e trashëgimisë kulturore, si dhe promovimi i vlerave kulturore të Komunës.
Znj. Kristina Lazri, zyrtare për trashëgimi kulturorë, Përshëndetje, e nderuara kryesuese, të nderuar anëtarë të Komitetit dhe të gjithë të pranishëm! Fillimisht, dua të theksoj se sot jam i pranishëm në këtë takim me autorizimin e drejtorit të Drejtorisë për Kulturë, Rini dhe Sport, z. Lorenc Marku, i cili, për shkak të angazhimeve zyrtare, nuk ka mundur të marrë pjesë në këtë mbledhje. Ai, së bashku me kryetarin e Komunës së Klinës, zyrtarë të tjerë komunalë dhe përfaqësues të organizatave të dala nga lufta, është duke marrë pjesë në homazhet te Kodra e Kuqe, me rastin e vendosjes së tri shkronjave të arta të UÇK-së, në kuadër të një projekti të Institutit të Krimeve të Kryera Gjatë Luftës në Kosovë. Sinqerisht, më vjen mirë që ky Komitet është duke funksionuar dhe që në mbledhjet e tij po trajtohen çështje të rëndësishme, të cilat janë në interes të qytetarëve dhe të komunës sonë. Është e rëndësishme që këto takime të shërbejnë si mundësi për të diskutuar, për të dhënë vërejtje dhe për të propozuar zgjidhje konkrete, veçanërisht sa i përket buxhetit dhe realizimit të aktiviteteve të planifikuara. Natyrisht, kritikat janë të mirëseardhura dhe të nevojshme, por ato duhet të jenë konstruktive dhe të bazuara në fakte, pa u dhënë çështjeve karakter partiak apo politik. Qëllimi ynë i përbashkët duhet të jetë përmirësimi i shërbimeve, mbështetja e aktiviteteve kulturore dhe sportive dhe krijimi i mundësive sa më të mira për qytetarët, veçanërisht për të rinjtë. Dua të theksoj se viti 2026 ka qenë një vit me sfida të shumta, si në aspektin e buxhetit komunal, ashtu edhe në realizimin e disa planifikimeve dhe pagesave. Megjithatë, Drejtoria për Kulturë, Rini dhe Sport është përpjekur që, brenda mundësive dhe mjeteve financiare në dispozicion, t’i realizojë aktivitetet e planifikuara në mënyrën më të mirë të mundshme. Duhet ta kemi parasysh se buxheti i kësaj drejtorie është shume i vogël i kufizuar në raport me nevojat dhe kërkesat që ekzistojnë në fushën e kulturës, rinisë dhe sportit. Pavarësisht kësaj, janë bërë përpjekje që të mbështeten organizatat joqeveritare, individët dhe aktivitetet e ndryshme që kontribuojnë në zhvillimin e jetës kulturore dhe sportive në komunën tonë. Për vitin 2026, drejtoria ka mbështetur rreth 25 OJQ dhe përfitues të tjerë. Nga këta, 13 janë organizata joqeveritare të mbështetura për organizimin e aktiviteteve kulturore dhe sportive, ndërsa 12 përfitues të tjerë janë mbështetur për botimin e librave apo shkrimtar. Kjo dëshmon se, edhe përkundër kufizimeve buxhetore, është bërë përpjekje që të mbështeten krijuesit, autorët dhe organizatat që kontribuojnë në jetën kulturore të Klinës. Sa u përket aktiviteteve kulturore gjatë këtij viti, përveç manifestimeve tradicionale që organizohen çdo vit, janë realizuar dhe mbështetur edhe aktivitete të tjera me rëndësi. Ndër to përfshihen festivali ti këndojmë lirisë, dhe aktivitetet që kërkojnë organizim më të madh dhe angazhim të konsiderueshëm financiar e logjistik. Dua të veçoj edhe aktivitetet që janë realizuar me angazhimin e drejtorisë dhe me mbështetjen e bizneseve lokale, të cilat kanë luajtur një rol të rëndësishëm në mundësimin e tyre. Ky bashkëpunim dëshmon se, kur institucionet komunale dhe bizneset bashkojnë përpjekjet, mund të realizohen aktivitete me vlerë për qytetarët, edhe kur mundësitë buxhetore janë të kufizuara. Gjithashtu, aktivitetet e organizuara me rastin e Ditës së Diasporës kanë pasur rëndësi të veçantë. Në këtë kuadër, kemi pasur mbështetjen e Ministrisë së Punëve të Jashtme dhe Diasporës, si dhe të bizneseve, të cilat kanë kontribuar në realizimin e programit. Këto aktivitete janë të rëndësishme sepse forcojnë lidhjet ndërmjet qytetarëve tanë që jetojnë jashtë vendit dhe vendlindjes së tyre. Në fund, dua të theksoj se Drejtoria për Kulturë, Rini dhe Sport do të vazhdojë të angazhohet për realizimin e aktiviteteve kulturore, përkrahjen e rinisë dhe zhvillimin e sportit në komunën tonë, dhe ne fund qe është mbajtur ora e Tahir Deskut. Natyrisht, ekziston nevoja për më shumë mjete financiare, por është po aq e rëndësishme që fondet në dispozicion të planifikohen dhe të shfrytëzohen në mënyrë sa më efikase. Unë dëshiroj të flas pak për buxhetin e Drejtorisë së Kulturës dhe të theksoj se, nuk e di nëse e keni vërejtur, por kemi një ngecje të buxhetit, veçanërisht te kategoria e mallrave dhe shërbimeve.
Në vitin 2026, për mallra dhe shërbime kemi pasur të ndara 48 mijë euro, ndërsa edhe për vitin 2027 janë planifikuar po të njëjtat mjete, pra 48 mijë euro. Gjatë këtij planifikimi, duhet të kemi parasysh se çmimet janë duke u rritur vazhdimisht, ashtu siç janë rritur edhe pagat. Po ashtu, kemi shpenzime për sigurimin e palestrës, të cilat duhet të mbulohen nga ky buxhet.
Për këtë arsye, konsideroj se buxheti aktual nuk i pasqyron sa duhet nevojat dhe shpenzimet reale të drejtorisë. Megjithatë, shpresoj që përmes të hyrave vetanake të kemi mundësi të bëjmë disa përmirësime dhe ta lehtësojmë sadopak mbulimin e këtyre shpenzimeve.
Sa i përket kategorisë së subvencioneve, edhe këtu kemi të njëjtën gjendje, me 120 mijë euro për vitin 2026 dhe po aq të planifikuara edhe për vitin 2027.
Prandaj, do të kisha pasur dëshirë që gjatë planifikimit të buxhetit për vitin e ardhshëm të merret parasysh mundësia e rritjes së buxhetit për Drejtorinë e Kulturës, sepse shpenzimet janë duke u rritur dhe nevojat e drejtorisë janë gjithnjë e më të mëdha. Mendoj se një rritje e buxhetit do të na mundësonte t’i përmbushnim më mirë obligimet tona dhe të realizonim aktivitetet kulturore me më shumë mundësi financiare. 
z. Naim Musliu, anëtarë, unë dëshiroj ta falënderoj shumë Kristinën për pjesëmarrjen në këtë takim dhe për sqarimet që na ofroi.
Edhe unë mendoj se Drejtoria e Kulturës nuk ka mjete të mjaftueshme financiare për t’i përmbushur të gjitha nevojat dhe aktivitetet e saj. Megjithatë, kam një çështje për të cilën do të doja të merrja më shumë sqarime.
Dua të di se për ato OJQ apo grupe të ndryshme që kanë përfituar mjete financiare prej 500, 1.000 apo edhe 5.000 eurosh, a ekziston ndonjë mekanizëm i mbikëqyrjes dhe kontrollit për të verifikuar nëse ato i kanë realizuar aktivitetet për të cilat i kanë marrë këto mjete? Gjithashtu, a dorëzojnë këto OJQ raporte për punën e kryer dhe për mënyrën se si janë shpenzuar mjetet e përfituara?
E ngre këtë çështje sepse kemi pasur kritikat tona lidhur me këtë temë dhe i kemi shprehur ato edhe në Kuvendin Komunal. Prandaj, mendoj se është e rëndësishme të kemi transparencë dhe të dimë nëse këto organizata dhe grupe i kanë përmbushur obligimet e tyre dhe nëse mjetet publike janë shpenzuar sipas qëllimit për të cilin janë ndarë.
Po ashtu, do të doja të dija nëse gjatë ndarjes së këtyre mjeteve është verifikuar mundësia e ekzistimit të konflikteve të interesit dhe kush është përgjegjës për mbikëqyrjen e tyre.
Znj. Kristina Lazri, Faleminderit, Naim!
Sa i përket ndarjes së fondeve për OJQ-të, ekziston Rregullorja nr. 04/2017, e cila përcakton kriteret dhe standardet për financimin e organizatave joqeveritare. Për fat të mirë, kjo rregullore është shumë e mirë, e qartë dhe specifike, sepse i përcakton në detaje procedurat dhe mënyrën se si duhet të zhvillohet i gjithë procesi. Prandaj, nëse dikush dëshiron ta shkelë atë, mund ta bëjë vetëm duke mos i respektuar me vetëdije rregullat, sepse dispozitat janë mjaft të qarta.
Për pjesën e vlerësimit dhe ndarjes së mjeteve nuk mund të flas, sepse nuk kam qenë dhe nuk jam pjesë e komisionit vlerësues. Roli im është në komisionin monitorues, i cili merret me mbikëqyrjen e OJQ-ve përfituese pas përfundimit të procesit të vlerësimit, publikimit të listës përfundimtare dhe përfundimit të afatit të ankesave.
Sipas rregullores, formohet komisioni monitorues, i cili mund të ketë një ose disa anëtarë, varësisht nga organizimi i procesit. Në rastin tonë, duke pasur parasysh shumën e mjeteve dhe mënyrën e organizimit, komisioni përbëhet nga tre anëtarë: unë, Liridon Haxhaj dhe Katarina Mrijaj.
Ne jemi duke i monitoruar OJQ-të në mënyrë të vazhdueshme, sepse në të kaluarën ky proces nuk është zhvilluar gjithmonë sipas procedurave të përcaktuara me rregullore. Vitin e kaluar, unë, si kryetar i komisionit, së bashku me dy anëtarët e tjerë, kemi marrë masa ndaj 12 OJQ-ve për shkak se nuk kanë ofruar dëshmi të mjaftueshme për realizimin e aktiviteteve ose kanë dorëzuar fatura që nuk përputheshin me shpenzimet e lejuara sipas kontratës.
Duhet ta kemi të qartë se çdo kontratë që nënshkruhet me një OJQ përmban edhe vijat buxhetore, të cilat përcaktojnë se për çfarë mund të shpenzohen mjetet e ndara. Për shembull, një OJQ mund të kërkojë 10.000 euro, por komisioni vlerësues mund t’i ndajë vetëm 3.000 euro. Në këtë rast, vijat buxhetore për shumën e miratuar përcaktohen në përputhje me projektin dhe kontratën.
Megjithatë, përfituesi ka të drejtë të kërkojë ndryshimin e destinimit të një pjese të mjeteve, deri në kufirin prej 10%, duke paraqitur kërkesë te komisioni. Nëse kërkesa është në përputhje me rregulloren, komisioni mund ta miratojë atë. Përtej këtij kufiri, ndryshimet nuk mund të bëhen sipas kësaj procedure, sepse rregullorja i përcakton qartë kufizimet.
Problemi që kemi vërejtur te disa përfitues është se, gjatë fazës së aplikimit, ata interesohen vazhdimisht se kur do të ndahen mjetet, por pasi t’i marrin ato, nuk tregojnë të njëjtin interes për t’i përmbushur obligimet e tyre. Duhet ta kuptojmë se këto janë projekte që zgjasin një vit dhe se përfituesit kanë mundësi të kontaktojnë komisionin sa herë që kanë paqartësi, qoftë çdo javë, çdo muaj apo në çdo fazë të realizimit të projektit.
Ne, si komision, kemi bërë përpjekje që t’i ndihmojmë edhe përtej kompetencave tona të drejtpërdrejta, pikërisht që ata t’i realizojnë projektet siç duhet dhe të mos kenë probleme gjatë raportimit. Disa prej tyre kanë bashkëpunuar dhe nuk kanë pasur probleme, ndërsa të tjerë nuk janë paraqitur fare për të kërkuar sqarime. Në fund, megjithatë, kritikat drejtohen ndaj komisionit monitorues.
Për mua, kjo është çështje e përgjegjësisë ndaj parasë publike. Nëse dikush të jep 10 euro, normalisht se do të kërkojë llogari se si i ke shpenzuar. E lëre më kur bëhet fjalë për mijëra euro nga buxheti i Komunës, ku çdo cent duhet të arsyetohet dhe të dëshmohet se ku është shpenzuar.
Kemi pasur edhe raste konkrete kur OJQ-të kanë dorëzuar fatura të vitit 2024, ndërkohë që subvencionimi përkatës ka qenë i vitit 2025. Këto janë mospërputhje që duhet të sqarohen dhe nuk mund të anashkalohen gjatë procesit të monitorimit.
Një rast konkret është ai i Ansamblit “Jehona e Dukagjinit”, për të cilin kam respekt. Megjithatë, respekti për një organizatë nuk do të thotë se ajo duhet të lirohet nga obligimet që i ka ndaj Komunës. Para tri vitesh, kjo organizatë nuk kishte dorëzuar raportim, prandaj ne, si komision, kemi marrë masa ndaj saj. Edhe këtë vit, përsëri nuk është dorëzuar raportim i rregullt dhe janë paraqitur dokumente që nuk përputhen me aktivitetet dhe obligimet e përcaktuara në kontratë. Për këtë arsye, komisioni ka vepruar sipas përgjegjësive të tij dhe e ka penalizuar organizatën.

Kur një OJQ futet në listën e zezë për një vit, ajo përballet me masa ndëshkuese sipas rregullores. Ekzistojnë edhe masa më të rrepta, përfshirë mundësinë e kthimit të mjeteve financiare, në rastet kur nuk arsyetohet shpenzimi i tyre. Këto çështje trajtohen edhe në bashkëpunim me Auditorin e Brendshëm të Komunës.
Këtë vit, gjatë trajtimit të rasteve, kemi vepruar më me tolerancë, duke i paralajmëruar dhe penalizuar përfituesit, në vend që të zbatonim menjëherë masat më të rrepta që mund të parashihen. Kjo është bërë me qëllim që t’u jepet mundësia të reflektojnë dhe t’i përmirësojnë mangësitë e tyre. Megjithatë, secili përfitues duhet ta kuptojë se përgjegjësia për raportim është obligim dhe jo çështje vullneti.
Për mua, nuk është e pranueshme që një organizatë, e cila është penalizuar për mosraportim ose për mosrespektim të kontratës, të kërkojë përsëri mjete financiare për vitin 2026 dhe t’i paraqesë asamblistët para një situate të krijuar tashmë, pa i përmbushur më parë obligimet e veta. As Kuvendi Komunal, as Zyra e Kryetarit dhe as drejtoria përkatëse nuk duhet ta anashkalojnë këtë çështje. Përfituesi duhet fillimisht t’i përmirësojë mangësitë dhe t’i përmbushë obligimet e tij, në mënyrë që në të ardhmen të mos përsëriten të njëjtat probleme.
Sa i përket çështjes së zyrës, e cila u përmend gjatë diskutimit, dua të sqaroj se Komuna nuk është e obliguar t’i sigurojë secilës OJQ hapësirë të veçantë për zyre. Për momentin, nuk kemi hapësira të mjaftueshme as për të gjithë zyrtarët tanë, prandaj nuk mund të premtojmë diçka që realisht nuk kemi mundësi ta ofrojmë.
Hapësira që kjo organizatë e ka shfrytëzuar më herët ka qenë zhveshtore dhe jo zyrë e dedikuar për administrim. Megjithatë, sa i përket shfrytëzimit të sallës për ushtrime, organizata mund ta përdorë atë sipas nevojave dhe mundësive të organizimit, qoftë tri herë në javë apo sa herë që ka ushtrime, në koordinim me institucionin.
Kërkesa për një zyrë të veçantë ka qenë kryesisht për vendosjen e disa instrumenteve, si dy tupana, dy apo tri çifteli dhe pajisje të tjera të ngjashme. Por, duke pasur parasysh mungesën e hapësirave, duhet ta bëjmë dallimin ndërmjet mundësisë për të shfrytëzuar sallën për aktivitete dhe kërkesës për të pasur një zyrë të veçantë.
Në përfundim, dua të theksoj se qëllimi ynë nuk është t’i pengojmë OJQ-të, por të sigurohemi që mjetet publike të shpenzohen në mënyrë të drejtë, transparente dhe në përputhje me kontratat. Ne jemi të gatshëm t’i ndihmojmë dhe t’u japim sqarime, por edhe ato duhet t’i marrin seriozisht përgjegjësitë e tyre. Vetëm në këtë mënyrë mund të kemi një proces të drejtë, ku përfituesit që i përmbushin obligimet e tyre të mos dëmtohen nga ata që nuk raportojnë dhe nuk i respektojnë rregullat.
Kryesuese Marqe Selmanaj, Faleminderit shumë, Kristina, për sqarimin dhe informacionin e dhënë. E vlerësoj shumë ndihmën tuaj! 
z. Isa Ibishi, Dua vetëm ta falënderoj Kristinen për këtë informacion dhe njëkohësisht ta përgëzoj drejtorin dhe gjithë stafin e Drejtorisë së Kulturës, Rinisë dhe Sportit për punën dhe angazhimin e tyre.
Sinqerisht, nga ajo që po shohim, vërehet se drejtori është një menaxher i mirë, ndërsa ju si staf i kësaj drejtorie jeni vërtet për admirim.
Tani, pasi e mora këtë informacion, ju siguroj se edhe unë, gjatë vitit të ardhshëm, do të angazhohem së bashku me ju për të gjetur mundësi dhe rrugë konkrete për rritjen e buxhetit të kësaj drejtorie gjatë procesit të planifikimit buxhetor për vitin e ardhshëm. Besoj se, përmes bashkëpunimit dhe angazhimit të përbashkët, mund të arrijmë rezultate edhe më të mira.
Është kënaqësi të shohësh një staf kaq të përkushtuar dhe punën që po bëhet në fushën e kulturës, trashëgimisë kulturore dhe sportit. Prandaj, ju përgëzoj të gjithëve dhe ju uroj suksese të mëtejshme në punën tuaj.
Znj. Kristina Lazri, Sa i përket futbollit të femrave, dua të theksoj një çështje dhe të ndaj me ju një informacion që ndoshta nuk e keni pasur parasysh.
Klubi i futbollit Dukagjini, në konkurrencën e meshkujve, ka arritur rezultate të mira dhe aktualisht është pozicionuar në vendin e dytë. Megjithatë, kur flasim për mbështetjen financiare për klubin, duhet të kemi parasysh se Dukagjini nuk përfaqësohet vetëm nga ekipi i meshkujve, por edhe nga ekipi i femrave dhe shkolla e futbollit.
Për këtë arsye, shpeshherë kemi kritika se po i ndahet një shumë më e madhe financiare Dukagjinit, ndërkohë që nuk merret parasysh sa duhet kontributi dhe nevojat e të gjitha kategorive të klubit. Veçanërisht, dua të theksoj se edhe futbollistet tona janë një burim krenarie për komunën tonë. Kemi tri deri në katër futbolliste që përfaqësojnë Kombëtaren e Kosovës, gjë që dëshmon se edhe futbolli i femrave meriton mbështetje dhe vëmendje më të madhe.
Prandaj, mendoj se duhet të angazhohemi që të kemi një rritje të subvencioneve për sportin, në mënyrë që të krijojmë mundësi për mbështetje më të mirë të klubeve dhe kategorive që kanë nevojë për financim.
Nëse, për shembull, buxheti i përgjithshëm për subvencione është 81 mijë euro, mundësitë për të mbështetur një organizatë të vetme kufizohen nga kriteret dhe kufizimet përkatëse. Në rastin konkret, një ndarje prej rreth 39 mijë eurosh tregon se, me buxhetin aktual, hapësira për mbështetje është e kufizuar. Ndërsa, nëse buxheti i përgjithshëm do të rritej në 120 mijë apo 150 mijë euro, do të kishim më shumë fleksibilitet për të bërë një shpërndarje më të përshtatshme, duke marrë parasysh rezultatet, nevojat dhe rëndësinë e secilit klub dhe secilës kategori sportive.
Qëllimi ynë nuk duhet të jetë vetëm mbështetja e një ekipi, por krijimi i kushteve që të zhvillohet i gjithë sporti në komunën tonë, duke përfshirë futbollin e meshkujve, futbollin e femrave dhe shkollat e futbollit.
Për këtë arsye, besoj se duhet ta shqyrtojmë seriozisht mundësinë e rritjes së buxhetit për subvencionet sportive gjatë planifikimit buxhetor për vitin e ardhshëm, gjithmonë duke respektuar kriteret ligjore dhe procedurat përkatëse.
Znj.Marqe Selmanaj kryesuese, Nëse nuk ka ndonjë koment apo plotësim lidhur me këtë pikë të rendit të ditës, atëherë kalojmë te pika e radhës.

Pika 5. Rinia dhe sporti si mundësi për zhvillim dhe përfshirje sociale, duke krijuar më shumë mundësi për të rinjtë dhe mbështetur aktivitetet sportive.
Kryesuese Marqe Selmanaj, Për mendimin tim, sporti nuk është vetëm shkathtësi fizike, por është edhe një aktivitet i rëndësishëm shoqëror. Përmes sportit, njerëzit takohen, bashkëpunojnë, shkëmbejnë mendime dhe ide, si dhe krijojnë përvoja të mira dhe lidhje të reja shoqërore.
Megjithatë, mendoj se sporti në Komunën e Klinës nuk e ka mbështetjen e duhur në të gjitha kategoritë. Në veçanti, klubi i futbollit të femrave nuk e ka të njëjtën mbështetje sikurse klubi i futbollit të meshkujve, dhe kjo është një çështje që duhet ta trajtojmë me seriozitet.
Vetë fakti që palestra sportive nuk ka ndriçim të përshtatshëm tregon se infrastruktura sportive nuk i plotëson të gjitha kushtet e nevojshme për zhvillimin e aktiviteteve. Kjo ndikon drejtpërdrejt edhe në mundësitë e klubit të vajzave për t’i zhvilluar stërvitjet dhe aktivitetet e tyre në kushte të përshtatshme.
Prandaj, mendoj se duhet të punojmë më shumë për krijimin e kushteve të barabarta për të gjitha kategoritë sportive, duke përfshirë edhe sportin e femrave. Mbështetja nuk duhet të matet vetëm me subvencione financiare, por edhe me investime në infrastrukturë dhe me krijimin e kushteve të nevojshme për zhvillimin e sportit në komunën tonë.
z. Isa Ibishi, anëtarë, Ne, si Klinë, kemi një bashkëpunim dhe harmoni shumë të mirë, dhe do të mundohemi gjithmonë të bëjmë më të mirën për rininë dhe shoqërinë tonë. Rinia është krenaria dhe kënaqësia jonë, sepse ajo i jep gjallëri qytetit dhe vendit tonë. Prandaj, është përgjegjësi e jona që ta mbështesim, t’i krijojmë mundësi dhe të investojmë në zhvillimin e saj, në mënyrë që të rinjtë tanë të kenë një të ardhme sa më të mirë.
z. Naim Musliu, anëtarë, Komuna e Klinës ka arsye të krenohet me sportin dhe sportistët e saj. Kemi klubin e futbollit KF Dukagjini, si në konkurrencën e meshkujve, ashtu edhe në atë të femrave, por edhe klube të tjera të volejbollit, hendbollit dhe boksit.
Pra, Klina është e kompletuar sa i përket përfaqësimit në disiplina të ndryshme sportive. Kjo është një vlerë e madhe për komunën tonë, sepse sporti nuk na përfaqëson vetëm në gara, por promovon edhe qytetin tonë, krijon mundësi për të rinjtë dhe na bën të ndihemi krenarë për arritjet e tyre.
Prandaj, është e rëndësishme që t’i mbështesim të gjitha këto klube, sipas mundësive buxhetore, nevojave dhe rezultateve të tyre, në mënyrë që sporti në Klinë të vazhdojë të zhvillohet edhe më tej.   
Znj. Kristina Lazri, zyrtare për trashëgimi kulturorë, Unë mendoj se aktivitetet më të mëdha duhet t’i zhvillojmë edhe nëpër shkolla, sepse pikërisht aty mund t’i identifikojmë dhe t’i zbulojmë talentet e reja, si në sport, ashtu edhe në kulturë. Përmes aktiviteteve shkollore mund t’u japim të rinjve më shumë mundësi që t’i shfaqin aftësitë e tyre dhe të zhvillohen në fusha të ndryshme.
Shpresoj dhe besoj shumë se vitin e ardhshëm do të kemi përmirësime, jo vetëm në aspektin buxhetor, por edhe në organizimin dhe zhvillimin e aktiviteteve për rininë tonë.
Sa i përket rinisë, dua të theksoj se këtë vit kemi filluar një proces të rëndësishëm, me mbështetjen e OSBE-së, për themelimin dhe funksionalizimin e Këshillit Lokal të Veprimit Rinor. Ky këshill ka qenë i themeluar edhe më herët, por për disa vite nuk ka qenë funksional. Prandaj, është shumë e rëndësishme që ta rikthejmë funksionimin e tij, në mënyrë që të rinjtë të kenë një mekanizëm përmes të cilit mund t’i shprehin kërkesat, idetë dhe nevojat e tyre.
Gjithashtu, në bashkëpunim me OJQ-në “Ardhmëria”, jemi duke e hartuar Planin Lokal të Veprimit për Rininë. Pritet që ky plan të procedohet për shqyrtim dhe miratim në Kuvendin Komunal, me synimin që procesi të përfundojë deri në fund të këtij viti.
Ky plan do të jetë i rëndësishëm, sepse përmes tij do të përcaktohen objektivat, aktivitetet dhe masat konkrete për mbështetjen e rinisë. Natyrisht, zbatimi i tij do të ketë edhe implikime buxhetore, prandaj duhet të planifikohen mjetet e nevojshme për realizimin e aktiviteteve të parapara, në mënyrë të ngjashme me planifikimin buxhetor që bëhet për fushën e barazisë gjinore.
Besoj se, nëse vazhdojmë me këtë bashkëpunim dhe angazhim, do të krijojmë mundësi më të mira për të rinjtë e Klinës dhe do t’u japim atyre hapësirën dhe mbështetjen që meritojnë.
Znj Marqe Selmanaj kryesuese, Znj Marqe Selmanaj kryesuese, Nëse nuk ka ndonjë koment apo plotësim lidhur me këtë pikë të rendit të ditës, atëherë kalojmë te pika e radhës.

Pika 6. Të ndryshme.

znj, Marqe Selmanaj, kryesuese, Nëse nuk ka çështje të tjera për diskutim, e falënderoj znj.Kristina Lazri zyrtare për Trashegimi Kulturë Rini dhe Sport për pjesëmarrje ne këtë takim dhe të gjithë anëtarët e komitetit për Kulturë Rini dhe Sport, ju faleminderit për diskutimin. Shihemi në takimin e ardhshëm.



Procesmbajtësi,                                                                                      KRYESUESJA,
 Vedat Veselaj                                                                                         znj. Marqe Selmanaj  
____________________                                                                      ____________________

